Xitoyning XCMG kompaniyasi “Urganch ekskavator zavodi”ning 44,4 foiz ulushini sotib oladi

Toshkentda 5—6-noyabr kunlari bo‘lib o‘tgan Xalqaro investitsiyaviy forumda “O‘zbekiston temir yo‘llari” aksiyadorlik jamiyati va Xitoyning XCMG (Xuzhou Construction Machinery Group) kompaniyasi o‘rtasida anglashuv memorandumi imzolandi. Bu haqda jamiyat matbuot xizmati xabar bermoqda.

Xabar berishlaricha, Xitoy kompaniyasi “Urganch ekskavator zavodi”ning 44,4 foiz ulushini sotib olish bo‘yicha “O‘zbekiston temir yo‘llari” bilan kelishib olgan.
“Ayni paytda “O‘zbekiston temir yo‘llari” mutaxassislari xitoylik investorlar bilan axborot almashinuvini yo‘lga qo‘ygan”, — deyiladi jamiyat xabarida.
Ma’lumot uchun, 2014-yil mayida Urganch shahrida “O‘zbekiston temir yo‘llari” kompaniyasi tarkibida Xitoyning Xuzhou Construction Machinery Group korporatsiyasi bilan hamkorlikda UzXCMG qo‘shma korxonasi tashkil etilgani haqida xabar berilgan edi.